text: Gård raseret af voldsom brand
  06 september 2014 kl. 07.45
  Ingen mennesker kom til skade, selvom det var en meget voldsom brand, der i nat hærgede en gård i Bevtoft ved Vojens.
  Branden raserede både stuehuset og tre længer på gården.
  Kvæget var på græs, men to tyrekalve stod i stalden og mistede livet.
  Branden var så voldsom, at otte brandværn og omkring 50 brandmænd deltog i slukningen.
  Der blev brugt så meget vand til slukningen, at vandpumpen på vandværket i Bevtoft brød sammen.
  Brandårsagen kendes ikke, men skal nu efterforskes af politiets teknikere.
  